Last saved by: O924180

PUOLANGAN KUNTA | OTE PÖYTÄKIRJASTA

Kunnanhallitus | § 90 | 11.05.2012

LAUSUNTO EHDOTUKSESTA OIKEUSMINISTERIÖN ASETUKSEKSI ULOSOTTOVIRASTOJEN TOIMIPAIKOISTA

2157/07/071/2012

KH  § 90	
	Oikeusministeriö on pyytänyt  kirjeellään OM 9/36/2011    (2.5.2012) lausuntoa ehdotuksesta oikeusministeriön asetukseksi ulosottovirastojen toimipaikoista.

	Kainuun ulosottovirastolla on tällä hetkellä kuusi (6) toimipaikkaa: Kajaani (päätoimipaikka,13 viranhaltijaa), Hyrynsalmi (2 viranhaltijaa), Kuhmo (3 viranhaltijaa), Puolanka, Sotkamo (1 viranhaltija) ja Suomussalmi. Puolangan ja Suomussalmen toimipaikoissa ei työskentele pysyvästi henkilökuntaa, vaan niissä vastaanotetaan asiakkaita erikseen sovittaessa. 

	Valtakunnanvoudinviraston esityksen Dnro 229/030/2011 (28.12.2011) mukaan nykyinen tiheä toimipaikkaverkko ei vastaa kansalaisten asiointitarvetta eikä ulosottolaitoksen toiminnallisia tarpeita, vaan on ylimitoitettu suhteessa nykypäivän palvelutarpeeseen. Asiointi ulosotossa tapahtuu nykyisin pääsääntöisesti sähköisesti tai puhelimitse. Velallisten varallisuusselvitykset perustuvat pääosin suoraan tietojärjestelmistä saataviin tietoihin. Kaikissa toimipaikoissa ei henkilöstölle kyetä tarjoamaan turvallisuusvaatimukset täyttävää työympäristöä.

	Esityksessä esitetään luopumista Hyrynsalmen, Puolangan ja Sotkamon toimipaikoista. Puolangan osalta alueen vähäinen palveluntarve ei esityksen mukaan edellytä toimipaikan säilyttämistä. Puolangan ulosottoasiat on hoidettu Hyrynsalmelta käsin, joten palvelujen saatavuuteen ei oman toimipaikan lakkauttamisella olisi merkittävää vaikutusta. Puolangan tarvitsemat palvelut hoidettaisiin Kajaanin ja Suomussalmen toimipaikoista käsin.

	Asetusehdotuksessa todetaan ulosottovirastojen tulevat päätoimipaikat ja sivutoimipaikat. Kainuun ulosottoviraston päätoimipaikka sijaitsee Kajaanin kaupungissa ja sivutoimipaikat Kuhmon kaupungissa sekä Suomussalmen kunnassa. Ulosottovirastojen on järjestettävä toimipaikkansa asetuksen mukaisesti 31.12.2014 mennessä. 

	Kunnanjohtaja: Kunnanhallitus toteaa lausuntonaan, että pitkien etäisyyksien vuoksi kuntalaisille tulee turvata ulosottoasioiden asiakaspalvelu edelleen Puolangalla mahdollisesti yhteistoiminnassa muiden valtion paikallisviranomaisten kanssa. Valtionhallinnon toimipisteiden lakkauttaminen ja henkilökohtaisen asiakaspalvelun siirtyminen kauas heikentää lähi- ja peruspalvelujen saatavuutta olennaisesti.

	Päätös: Hyväksyttiin esityksen mukaisesti.

	_________

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Puolangalla 16.5.2012
		Virallisesti

		Tuula Salmela, toimistosihteeri